Шорэ Туркан хуэдэ щыIэкъым
1945 гъэм мэкъуауэгъуэм и 28-м Истамбыл къыщалъхуа Шорэ Туркан къызэрацIыхур тырку актрисэущ, ауэ абдежми къыщымынэу, зи лъапсэр ХьэтIохъущыкъуей Ипщэм къыщежьэ ди лъэпкъэгъу бзылъхугъэм фильмхэм сценарий яхуетх, режиссёруи мэлажьэ.
Туркан и адэ Хъэлид къэрал къулыкъущIэу щытащ, и анэ Мелихьэ унэрыс бзылъхугъэт. «ФIыкIэ имыухыж Iей щыIэкъым» зэрыжаIэм тету, и закъуэ къэна нэужь, Туркан и анэ и хъыджэбзищыр и гъусэу унэ хьэху щIэтIысхьэн хуей хъуащ. КъызэрыщIэкIымкIэ, унэр зей цIыхубзыр театрым щылажьэти, хъыджэбз цIыкIум и теплъэ гуакIуэм гу лъитэри, артист IэщIагъэм хыхьэну тригъэгушхуащ.
«Тырку кином и сулътIан» цIэ лъапIэр къыхуагъэфэщауэ, псоми къацIыхуу икIи пщIэшхуэ къыхуащIу апхуэдэщ нобэ адыгэ бзылъхугъэр. Ар кином и дунейм щыхыхьар 1960 гъэрщ, япэу щыджэгуар «Къуажэм фIыуэ щыслъэгъуа зы пщащэ» фильмырщ.
Зи зэфIэкIыр нэхъ ин актрисэу къалъытэри, Шорэ Туркан «Дыщэ апельсин» цIэр зезыхьэ саугъэтыр 1964 гъэм Анталие къалэм щекIуэкIа фестивалым къыщратащ, ар епхат «ГъащIэ дыдж» фильмым щигъэзэщIа ролым. А саугъэт дыдэр 1968, 1987, 1994 гъэхэми къратащ Туркан, абыхэм къакIэлъыкIуащ 1996 гъэм къыхуагъэфэща «ИгъащIэкIэ щIыхь зиIэну актрисэ» цIэ лъапIэмрэ тыгъэмрэ.
Гу лъытапхъэщ: Шорэ Туркан бзылъхугъэм и дахагъэр, езым и щхьэр пуду къамыгъэщхьэпэн щхьэкIэ, хабзэфI куэд къызэрыригъэщтам. Дуней псом щыцIэрыIуэщ лэжьапIэ щыувым абы и унафэщIхэм ядищIа зэгурыIуэныгъэр. Абы актрисэм щиукъуэдийрт зы фильм закъуэми узыгъэукIытэ теплъэгъуэхэм щыджэгуну арэзы зэрытемыхъуэр.
Телефильмрэ сериалу 222-м щыджэгуащ адыгэ бзылъхугъэр, абы и лъэныкъуэкIэ фильм нэхъыбэ дыдэм хэта роль нэхъыщхьэхэр щигъэзащIэу, актрисэ дуней псом щыхъуащ. 1971 гъэм абы и мылъкукIэ яухуащ Шорэм и цIэр зезыхьэ пэщIэдзэ еджапIэ. Туркан ящыщщ актрисэ IэщIагъэм режиссёр IэнатIэри дэзыхьыфу гъуазджэм хэт закъуэтIакъуэхэм. 1972, 1973, 1976, 1981 гъэхэм фильмиплI трихащ Шорэм, езыр режиссёру икIи роль нэхъыщхьэхэри щигъэзащIэу.
Къудей Iэсхьэд.
